LV Eiropas Savienības Oficiālais Vēstnesis C 269/16

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2008/C 269/05)

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 7. pantam (1). Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“Abbacchio Romano”

EK Nr.: IT-PGI-005-0293-21.05.2003

ACVN ( ) AĢIN (X)

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums: Ministero delle Politiche agricole e forestali Adrese: Via XX Settembre, 20 — I-00187 Roma Tālr.: (39) 06 481 99 68 Fakss: (39) 06 42 01 31 26 E-pasts: qtc3@politicheagricole.it

2. Grupa:

Nosaukums: Comitato promotore della Denominazione di Origine Protetta «Caseus Romae», «Ricotta Romana», «Caciotta Romana» e della Indicazione Geografica Tipica «Abbacchio Romano» Adrese: Via Raffaele Piria, 6 — Roma Tālr.: (39) 06 407 30 90 Fakss: (39) 06 407 37 83 E-pasts: — Sastāvs: ražotāji/pārstrādātāji (X) citi (…)

3. Produkta veids:

Grupa 1.1. — Svaiga gaļa (un subprodukti)

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums: “Abbacchio Romano”

4.2. Apraksts: Ar aizsargātas ģeogrāfiskās izcelsmes norādi “Abbacchio Romano” apzīmē vienīgi tos jērus, kas dzimuši, izaudzēti un nokauti 4.3. punktā minētajā teritorijā. Laižot tirdzniecībā gaļu “Abbacchio Romano”, tai piemīt šādas īpašības: tā ir gaiši rozā krāsā ar baltām taukaudu daļām un ar smalku tekstūru. Gaļas konsistence ir blīva, to caurauž plāna tauku kārtiņa. Pēc nokaušanas liemenim “Abbacchio Romano” jābūt šādam: atdzesēts liemenis bez ādas, ar galvu un iekšām, izteikts kautsvarā sver ne vairāk kā 8 kg; gaļas krāsa: gaiši rozā (pārbaudei izmanto vēdera sienas iekšējos muskuļus); muskuļu masas konsistence: blīva (bez asins seruma); taukaudi baltā krāsā; tauku konsistence: blīva (pārbaudei izmanto taukaudus, kas atrodas virs astes daļas, apkārtējās vides temperatūrai jābūt 18–20 °C); taukaudu slānis: mēreni nosedz liemeņa ārējo virsmu, uz nierēm — plānā kārtiņā. AĢIN “Abbacchio Romano” var laist tirdzniecībā vienā gabalā un/vai sagrieztu šādās daļās: vesels gabals; pusliemenis, ko iegūst, liemeni pārcērtot simetriskās daļās; pleca gabals; ciskas daļa; ribiņas; galva un iekšas (sirds, plaušas un aknas). Gaļas sagriešanu var veikt arī ārpus 4.3. punktā minētā ģeogrāfiskā ražošanas apgabala.

4.3. Ģeogrāfiskais apgabals: Visa Lazio reģiona teritorija.

4.4. Izcelsmes apliecinājums: Jāpārrauga visi ražošanas procesa posmi, katrā no tiem reģistrējot ievestos un izvestos produktus. Šādā veidā, kā arī reģistrējot lopkopjus, lopu kāvējus un gaļas izcirtējus/iepakotājus atbilstošajos sarakstos, kurus pārrauga kontroles iestāde, kā arī izdarot ierakstus ražošanas un iepakošanas reģistrā un ziņojot kontroles iestādei par saražoto produktu daudzumiem, tiek garantēta produkta izsekojamība un kontrole (no ražošanas sākuma posma līdz beigām). Turklāt dzīvniekus, kuri paredzēti AĢIN “Abbacchio Romano” produkcijas ieguvei, ne vēlāk kā 10 dienu laikā pēc to dzimšanas identificē, kreisajā ausī iestiprinot attiecīgu krotāliju vai apaļu krotāliju, uz kuras norāda ganāmpulka identifikācijas kodu ar burtiem un cipariem, bet otrajā pusē — dzīvnieka individuālo numuru. Visas personas, gan fiziskās, gan juridiskās, attiecīgajos sarakstos pārbauda kontroles iestāde, kā noteikts produkta specifikācijā un attiecīgajā kontroles plānā.

4.5. Ražošanas metode: Specifikācijā cita starpā noteikts, ka “Abbacchio Romano” izejmateriālu iegūst no šādu šķirņu un to krustojumu vīriešu un sieviešu kārtas jēru gaļas un ķermeņa daļām: Sarda, Comisana, Sopravvissana, Massese un Merinizzata Italiana. Jērus nokauj, kad tie sasnieguši 28 līdz 40 dienu vecumu. Saskaņā ar Kopienas tiesību aktiem jērus iedala šādā kategorijā: piena jēri (līdz 8 kg kautsvara). Jērus audzē brīvībā un daļējā brīvībā. Jērus atļauts audzēt atbilstīgās telpās, kurās higiēnas un sanitārie apstākļi nodrošina dzīvnieku labturību, jo īpaši attiecībā uz vēdināšanu, dabīgo apgaismojumu un grīdas segumu. Jēri jābaro ar mātes pienu (dabīga zīdīšana). Laižot ganībās, tos var barot ar dabīgu pārtiku un savvaļas augiem.

Jēru mātes laiž dabiskajās ganībās, pļavu ganībās un 4.3. punktā minētajam ģeogrāfiskajam ražošanas apgabalam raksturīgajās ganībās. Barībā atļauts iekļaut kaltētu rupjo lopbarību un koncentrātus, bet ne sintētiskus un ģenētiski modificētus produktus. Jērus un jēru mātes nedrīkst barot piespiedu kārtā, nedrīkst pakļaut apkārtējās vides izraisītam stresam un/vai barot ar hormonu preparātiem, lai palielinātu produkcijas apjomu. Vasarā dzīvniekus var laist kalnu ganībās. Nokaušanu veic 24 stundu laikā pēc dzīvnieku nogādāšanas lopkautuvē, precīzi pārgriežot jūga vēnu, pēc tam atdala ādu un vienlaicīgi arī priekškājas un pakaļkājas.

Dzīvniekiem no dzimšanas līdz to nokaušanai jāatrodas Lazio reģiona teritorijā.

4.6. Saikne: Produktam “Abbacchio Romano” jau kopš seniem laikiem ir cieša saikne ar reģiona lauku teritoriju, ko pierāda ne tikai tas, ka aitu audzēšana ir nozīmīga ekonomikā un visa Lazio reģiona tradīcijās, bet galvenokārt arī reputācija, ko produkts ieguvis patērētāju vidū. Šis AĢIN produkts būtiski ietekmē reģiona ēdienkarti, tas ieņem nozīmīgu vietu romiešu un Lazio reģiona kulinārijas tradīcijās. Tas ir pamatprodukts aptuveni simts dažādiem ēdieniem. Sabiedriskā mērogā saikni starp produktu un teritoriju pierāda neskaitāmi svētki, brīvdabas svinības un masu pasākumi, kuru galvenais temats ir romiešu jērs un kurus rīko visā Lazio reģiona teritorijā. Īpaši jāpiemin ir arī termina abbacchio lietošana romiešu dialektā, kura nozīme Lazio teritorijā ir nepārprotama. Chiappini romiešu dialekta vārdnīcā par piena jēru (abbacchio) sauc aitas bērnu, kuru vēl zīda vai kuru nesen pārtrauca zīdīt; par jēru (agnello) sauc aitas bērnu, kas ir aptuveni gadu vecs un jau divas reizes apcirpts. Florencē savukārt šāds lingvistiskais dalījums nepastāv. Arī aprakstot dažādās darbības, ko veic ar jēru (abbacchio), tiek lietota romiešu dialekta terminoloģija, piemēram, sbacchiatura vai abbacchiatura (jēru nokaušana).

Šādu cilvēcisko faktoru apvienojums piešķir produktam unikālas un neatkārtojamas īpašības, kas “Abbacchio Romano” ir atnesušas neapšaubāmu slavu. Jau senos laikos minētas daudzas vēsturiskas atsauces attiecībā uz romiešu piena jēru.

4.7. Pārbaudes struktūra:

Nosaukums CCIAA di Roma Adrese: Via De' Burro, 147 — I-00186 Roma Tālr.: (39) 06 679 59 37 Fakss: — E-pasts: —

4.8. Marķējums: Gaļa “Abbacchio Romano” jālaiž tirdzniecībā ar marķējumu, uz kura norāda īpašu logotipu, tādējādi nodrošinot izcelsmes garantiju un produkta identifikāciju.

Marķēšana jāveic lopkautuvē. Gaļu laiž tirdzniecībā tādā iepakojumā, kas aprakstīts 4.2. punktā.

Uz iepakojuma etiķetes papildus Kopienas grafiskajam simbolam, attiecīgajām norādēm un informācijai saskaņā ar tiesību aktos noteiktajām prasībām skaidri salasāmiem burtiem izdara šādas norādes:

uzraksts “Abbacchio Romano” ar izteikti lielākiem, skaidriem un neizdzēšamiem burtiem, kas krasi atšķiras no jebkādiem citiem uzrakstiem, kam seko Indicazione Geografica Protetta un/vai I.G.P;

ražotāja vārds, uzņēmuma nosaukums un adrese;

logotips jāiespiež uz liemeņa, uz griezumu ārējās virsmas;

logotips ir kvadrāts, kuru veido trīs krāsainas līnijas: zaļa, balta un sarkana, ko augšējā daļā pārtrauc sarkana viļņaina līnija, kas savienota ar rozā ovālu kvadrāta iekšpusē, kurā attēlota stilizēta jēra galva. Apakšdaļā kvadrātu pārtrauc uzraksts lieliem sarkaniem burtiem “IGP”. Turpat kvadrāta iekšpusē drukātiem burtiem izvietoti uzraksti — “ABBACCHIO” dzeltenā krāsā un “ROMANO” — sarkanā krāsā.

Uzrakstam “Abbacchio Romano” jābūt itāļu valodā.

(1) OV L 93, 31.3.2006., 12. lpp.